Unde se va deschide primul magazin complet automatizat din România. Clienţii nu scanează produsele şi nu plătesc la casă
Primul lanţ de magazine care va deschide unicul magazin complet automatizat din România este Auchan. Supermarketul va fi inaugurat luna viitoare în partea de nord a Bucureştiului, în cartierul Pipera, într-o zonă cu clădiri de birouri.
Magazinul va permite clienţilor să îşi achiziţioneze produsele fără a fi nevoiţi să le plătească la casă, fie ea self sau cu angajaţi. Întregul proces se datorează unei aplicaţii în care clientul trebuie să îşi instaleze un card bancar printr-un sistem complet securizat, informează Economica.ro.
Ce trebuie să ştie clienţii înainte de a păşi în magazin
Supermarketul va fi împânzit de camere cu senzori, care urmăresc fiecare mişcare şi permit clienţilor să cumpere produsele. Mișcările sunt convertite în vectori care materializează părțile corpului și care sunt utilizați exclusiv pentru identificarea momentului în care un articol este ridicat sau pus jos și sunt șterși după 30 de minute. Auchan va păstra datele despre locul, orele tranzacțiilor și articolele cumpărate timp de 3 ani de la data cumpărăturilor.
Aplicaţie Auchan GO este deja disponibilă pe toate platformele, iar clientul mai este nevoit doar să îşi facă un cont, să îşi introducă numărul de telefon şi datele cardului şi să completeze câteva informaţii personale. Accesul persoanelor sub 18 ani nu este permis în magazin.
Ce le este interzis clienţilor să facă
La intrare în supermarket, clienţii vor scana un cod QR pe telefon generat în aplicaţie, care este unic şi poate fi folosit doar odată. După ce îşi aleg produsele dorite, clienţii se îndreaptă către ieşire iar la scurt timp tranzacţia va apărea în aplicaţie. În aplicaţie pot fi introduse doar carduri bancare emise de o bancă naţională. Bonurile de masă nu vor fi acceptate. Punctele de fidelitate de pe aplicaţia standard MyAuchan nu pot fi folosite în Auchan GO. Plata se va face automat în momentul în care clientul iese din magazin pe la poarte de securitate. Bonul fiscal va fi trimis tot pe aplicaţie.
Dacă clientul se răzgândeşte şi nu mai vrea să cumpere un anumit produs, acesta trebuie amplasat exact din locul din care a fost luat. Produsele nu pot fi transmise între ele de la un client la altul.